paragraph_text: Oceanija (engl. Oceania) jedna je od triju fiktivnih svjetskih supersila u Orwellovu romanu Tisuću devetsto osamdeset četvrtoj, jedina u kojoj se odvija radnja. Njezin se teritorij sastoji od obiju Amerika (Sjeverne i Južne), Britanskog otočja, južnog dijela Afrike, Australije i Novog Zelanda. Njome vlada totalitarni režim na čelu s partijom i ingsocom. Država je u stalnom ratu s jednom ili objema suparničkim supersilama, Eurazijom i Istazijom, pri čemu iz ruke u ruku prelaze dijelovi Afrike, Indije, Indonezije i pacifičkih otoka.